Komisijos reglamentas (EEB) Nr. 897/82
1982 m. balandžio 20 d.
trečią kartą iš dalies keičiantis Reglamentą (EEB) Nr. 1842/81 dėl pakoreguotų grąžinamųjų išmokų suteikimo už grūdus, eksportuojamus tam tikrų spiritinių gėrimų pavidalu
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 3808/81 [2], ypač į jo 16 straipsnio 6 dalį ir į 24 straipsnį,
atsižvelgdama į 1981 m. balandžio 28 d. Tarybos reglamentą (EEB) Nr. 1188/81, nustatantį bendrąsias grąžinamųjų išmokų už grūdus, eksportuojamus tam tikrų spiritinių gėrimų pavidalu, mokėjimo taisykles ir kriterijus tokių grąžinamųjų išmokų dydžiui nustatyti bei iš dalies keičiantį Reglamentą (EEB) Nr. 3035/80 dėl tam tikrų produktų, nenumatytų Sutarties II priede [3], ypač į jo 12 straipsnį,
kadangi Komisijos reglamente (EEB) Nr. 1842/81 [4] su paskutiniais pakeitimais, padarytais Reglamentu (EEB) Nr. 3487/81 [5], nustatyta pakoreguotų grąžinamųjų išmokų už grūdus, eksportuojamus tam tikrų spiritinių gėrimų pavidalu, mokėjimo tvarka;
kadangi Reglamento (EEB) Nr. 1842/81 1 straipsnio 2 dalyje numatyta, kad mokėjimo deklaracijoje turi būti nurodytas produktų neto svoris; kadangi to paties reglamento 4 straipsnio 3 dalyje nustatyta, kad grūdai ar salyklas turi būti tinkamos ir noriai perkamos kokybės; kadangi minėtame reglamente vartojama drėgnumo sąvoka turėtų būti apibrėžta aiškumo sumetimais;
kadangi paprastai grūdų drėgnumas neviršija 16 %; kadangi grūdai, kurių drėgnumas viršija 16 %, yra kartais naudojami viskio gamybai; kadangi turėtų būti numatyta atitinkama nuostata dėl sumažinimo; kadangi sumažinimas turėtų būti didesnis tais atvejais, kai naudotų grūdų drėgnumas viršija 18 %, atsižvelgiant į faktą, kad tokie grūdai nebuvo išdžiovinti;
kadangi Tarybos reglamente (EEB) Nr. 2731/75 [6], iš dalies pakeistame Reglamentu (EEB) Nr. 1156/77 [7], nustatytas standartinis grūdų drėgnumo patikrinimo metodas; kadangi turėtų būti remiamasi šiuo metodu, bet leidžiama naudotis ir kitais bendrai naudojamais metodais su sąlyga, kad jie suteikia pakankamas garantijas;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1842/81 1 straipsnis iš dalies keičiamas taip:
1. 2 punktas papildomas šiuo c punktu:
"c) drėgnumas".
2. Papildomas šia 3 straipsnio dalimi:
"3. Taikant šį reglamentą, naudotų grūdų neto svoris yra jų neto svoris, jeigu jų drėgnumas neviršija 16 %. Jeigu naudotų grūdų drėgnumas - per 16 %, tačiau neviršija 17 %, svoris, į kurį atsižvelgiama mokant, yra neto svoris minus 1 %. Jeigu naudotų grūdų drėgnumas yra per 17 %, tačiau neviršija 18 %, sumažinama 2 %. Jeigu naudotų grūdų drėgnumas viršija 18 %, kiekvienas procentas per 16 % sumažinamas 2 %.
Standartinis Bendrijos metodas grūdų, skirtų Reglamente (EEB) Nr. 1188/81 nurodytų spiritinių gėrimų gamybai, drėgnumui nustatyti yra pateiktas Reglamento (EEB) Nr. 2731/75 II priede.
Tačiau leidžiama naudoti ir kitus bendrai naudojamus metodus, jeigu jų rezultatų ir standartiniu metodu gautų rezultatų skirtumas yra ne didesnis negu penkios dešimtosios dalys.
Valstybės narės praneša Komisijai apie kitus, trečiojoje pastraipoje nurodytus metodus, išskyrus standartinį Bendrijos metodą."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis įsigalioja 1982 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1982 m. balandžio 20 d.